**РЕЗЮМЕ НА ГОДИШЕН ОТЧЕТ ЗА НАУЧНАТА И СТОПАНСКА ДЕЙНОСТ**

**НА ДОБРУДЖАНСКИ ЗЕМЕДЕЛСКИ ИНСТИТУТ ЗА 2016 ГОДИНА,**

**представен от Директора доц. д-р инж. Илия Иванов Илиев на 01.02.2017 г.**

Научната и стопанска дейност на Добруджански земеделски институт е твърде разнообразна. През 2016 г. тя се осъществява от 245 учени, работници и служители. Учените са 22-ма, от които 5 са професори, 8 – доценти, 5 – главни асистенти и 4 – асистенти. Осемнадесет от научните сътрудници са с научна степен „доктор”. През учебната 2016-2017 г. в ДЗИ са обучавани седем докторанти.

Анализът на възрастовите граници на научния състав е твърде обезпокоителен, тъй като 50% от академичния състав е над 56-годишна възраст. Необходимо е привличане на завършващи курс на обучение магистри с цел включването им в докторантски програми по специалностите, по които е акредитиран институтът.

През 2016 г. научният колектив на Добруджански земеделски институт – Генерал Тошево участва в разработване на пет научно-изследователски проекта. Основните задачи, залегнали в проектите, са свързани със селекцията и агротехниката при зърнено–житни, бобови култури и слънчоглед. Целите на селекционно–подобрителната работа са свързани с повишаването на добива и качеството при пшеница, ечемик, тритикале, фасул, леща, грах и слънчоглед, както и подобряването на реакцията им към биотични и абиотични стресови фактори. Агротехническите изследвания са насочени към изследване и усъвършенстване на технологични елементи при биологична и конвенционална система за производство на полски култури и установяване на най–ефективните параметри в технологичните звена от агротехниката при непрекъснато променящите се климатични условия.

Публикационната дейност на академичния състав възлиза на 37 научни статии, отпечатани в наши и чуждестранни научни списания, сборници от международни и национални конференции.

Разработена е технология за производство на полски фасул, която вече е излязла от печат и е представена на изложението в гр. Добрич.

Продължава сътрудничеството на института с редица чуждестранни институти и фирми, както и с международните центрове СИММИТ и ИКАРДА.

 През настоящата година е работено по 15 лицензионни договора с чужди фирми от Турция, Румъния, Молдова, Украйна и др.

 Гости на института бяха специалисти от Франция, Молдова, Украйна, Румъния, Турция, Русия и др.

 Научни работници от ДЗИ взеха участие в голям брой международни прояви в гр. Одрин, Р. Турция; гр. Сегед, Унгария; гр. Коня, Р. Турция; гр. Кордоба, Испания и гр. Краков, Полша.

През 2016 г. ИАСАС е признала на ДЗИ - Ген. Тошево 1 сорт зимна обикновена пшеница Никодим, 1 сорт тритикале Борислав, 1 сорт твърда пшеница Малена, 1 хибрид слънчоглед Линзи и една линия слънчоглед 99R.

През годината са издадени 5 бр. сертификати: 2 - за сортове обикновена пшеница (Сладуна и Кристалина), 1 - за сорт тритикале (Благовест), 1 - за сорт ечемик (Пагане) и 1 - за линия слънчоглед (3607 А).

От новите сортове (с издадени сертификати след 2011 г.) са внедрени: сортове обикновена пшеница Стояна, Божана, ГТП Киара, ГТП Калина, Горица, Тина, ГТП Рада; ечемик ГТЕ Ахат и хибрид слънчоглед Валин.

 Сортовете с издаден сертификат за внедряване са: обикновена пшеница Косара, Пчелина, ГТП Катаржина, ГТП Ками, Жана, Фани, Сладуна и Кристалина; твърда пшеница Мирела, Мелина и Мирабел; тритикале Ирник, Добруджанец, Ловчанец, Дони 52 и Благовест; ечемик ГТЕ Яспис, Тангра и Пагане; фасул ГТБ Устрем, ГТБ Блян и ГТБ Вежен.

През 2016 г. Добруджански земеделски институт обработва 22097,59 дка земя основно от ДПФ. В пълна схема на семепроизводство са включени 35 сорта обикновена зимна пшеница, 4 сорта твърда пшеница, 9 – тритикале, 3 - ечемик, 3 – фасул, 1 – леща и 2 – грах. Осъществено е производство на родителски линии слънчоглед.

Произведените през 2016 г. количества растениевъдна стокова продукция са 10 500 тона, като най-голям дял имат обикновената пшеница – 3 358 тона и слънчогледът – 1 612 тона. Общото количество на реализираната стокова продукция възлиза на 3 904 тона.

През отчетната година са заготвени общо 643 тона предбазови и базови семена от зърнено-житни култури. Реализираните количества предбазови и базови семена от пшеница възлиза на 276 тона. Количеството заготвени предбазови и базови семена от тритикале и ечемик е в размер на 27 тона, а от зърнено-бобови култури и слънчоглед – 21 т. Реализираните базови семена от ечемик, тритикале, бобови к-ри, сортове и линии слънчоглед са общо 45 тона.

Общите приходи от реализиране на посевен материал, растениевъдна и животновъдна продукция, авторски права и др. възлиза на 4 537 710 лв.. Разходите за издръжка на института са с 3% по-ниски от тези през 2015 г.

Ръководството на ДЗИ, с подкрепата на Селскостопанска академия и МЗХ, ще предприеме мерки за осъществяване на инвестиции в съвременно лабораторно оборудване и селскостопанска техника.

Отчетната 2016 г. може да се характеризира като относително успешна, както по отношение на научните изследвания, така и по отношение производството и реализацията на посевен материал, растениевъдна и животинска продукция. Постигнатите резултати са плод на усърден труд от страна на научните работници и служители на Института, които проявиха висок професионализъм.

За повече информация: http://www.dai-gt.org/